Home भोपाल एम्स और बीएमएचआरसी के मर्जर को लेकर हुई बैठक
Posted On: September 26, 2018 12:38 PM In: भोपाल
डायरेक्टर ने कहा हमें नहीं मिला प्रस्ताव
नवभारत न्यूज भोपाल, अखिल भारतीय आयुर्वि-ज्ञान संस्थान (एम्स) और भोपाल मेमोरियल हास्पिटल को मिलाने (मर्जर) को लेकर एम्स के डायरेक्टर ने सोमवार को फैकल्टी मेंबर्स के साथ बैठक की.
बैठक में एम्स के डायरेक्टर डॉ रमन सिंह ने कहा कि मर्जर के विषय में अभी तक हमारे पास कोई प्रस्ताव नहीं आया है. अभी हमें जो भी पता चल रहा है वह मीडिया से पता चल रहा है. मर्जर के क्या नियम होंगे यह भी हमें नहीं पता है.
टीचर्स एसोसिएशन लेगी विरोध फैसला
बैठक में चर्चा के दौरान यह मुद्दा भी उठा कि यदि दोनों अस्पतालों का मर्जर होता है तो इसका फैकल्टी की सीनियरटी पर क्या असर पड़ेगा. प्रस्ताव आने के बाद प्रस्ताव को अच्छी तरह से पढक़र एम्स की टीचर्स एसोसिएशन फैसला करेगी कि मर्जर का विरोध करना है या नहीं.बैठक में डॉक्टर डॉ रमन सिंह के अलावा अधीक्षक डॉ मनीषा श्रीवास्तव, एम्स के डीन एवं सभी फैकल्टी मेंबर्स मौजूद थे.
डॉक्टरों की कमी के चलते लिया गया फैसला
गौरतलब है कि दोनों संस्थान भारत सरकार के अधीन हैं बीएमएचआरसी में सभी बुनियादी सुविधाएं होने के बाद भी डॉक्टर नहीं होने से यहां चार विभाग बंद हैं. इस वजह से मरीजों को इलाज नहीं मिल पा रहा है. ऐसे में केन्द्र सरकार ने इन दोनों अस्पतालों को मिलाने का निर्णय लिया है.
करीब सालभर पहले एम्स भोपाल के दौरे पर आए पूर्व केंद्रीय स्वास्थ्य राज्यमंत्री फग्गन सिंह कुलस्ते ने बीएमएचआरसी को एम्स में मिलाने की बात कही थी. इसके बाद दोनों संस्थानों को मिलाने की प्रक्रिया शुरू हुई मिलाने को लेकर एक कमेटी बनाई थी, जिसमें एम्स के डायरेक्टर, डिप्टी डायरेक्टर (प्रशासन), बीएमएचआरसी के डायरेक्टर व डिपार्टमेंट ऑफ हेल्थ रिसर्च के अफसर शामिल थे दोनों संस्थानों के फैकल्टी मेंबर्स के ग्रेड पे में बड़ा फर्क होने को लेकर मर्जर में दिक्कत बताई थी. इसके बाद इस दिक्कत को हल करने के लिए एक सब कमेटी बनाई गई थी.